L'Ajuntament de Llíria repartirà 105.000 euros entre les entitats esportives del municipi
24 de octubre de 2022

L'Ajuntament de Llíria, a través de la Regidoria d'Esports, ha convocat el programa anual de subvencions destinades a projectes esportius desenvolupats per entitats sense ànim de lucre, corresponents a la temporada 2021-2022. El termini de presentació de sol·licituds estarà obert des de hui i fins al pròxim 14 de novembre.

El Consistori repartirà un total de 105.000 euros entre els clubs i associacions esportives de la localitat. L'any passat es van beneficiar d'estes ajudes un total de 14 clubs.

El regidor d'Esports, Paco Gorrea, ha assenyalat que estes subvencions “contribueixen a fomentar la pràctica de l'esport a la nostra ciutat, per a totes les edats, amb un suport econòmic municipal que facilita el desenvolupament de l'activitat de les entitats locals i la potenciació de l'oferta esportiva”.

Les bases de la convocatòria estan disponibles en el tauler d'anuncis de la web municipal.